**P.nr.24/16**

**NË EMËR TË POPULLIT**

**GJYKATA THEMELORE NË PRIZREN- DEGA NË DRAGASH** , gjyqtari Bekri Vehapi me bashkëpunëtorin profesional Gjelbrim Gërdellaj, në lëndën penale kundër të akuzuarve E. O. nga fsh. K., Komuna e Dragashit, N. I. poashtu nga fshati K., Komuna Dragash, M. S. nga Dragashi dhe E. E. nga fsh. Sh, Komuna Dragash, për shkak të veprave penale lëndimi i lehtë trupor nga neni 188 par.1 dhe veprës penale dëmtimi apo asgjësimi i pasurisë nga neni 333 par.1 i Kodit Penal të Republikës së Kosovës, sipas aktakuzës së Prokurorisë Themelore në Prizren – Departamenti i Përgjithshëm, nën numrin PP/II.nr. 1923/14 të dt. 05.03.2015, në shqyrtimin fillestar, në prezencën e prokurorit të shtetit Milot Krasniqi dhe të akuzuarve E. O. dhe N. I., me datën 09.08.2018 në prezencën e palëve publikisht mori dhe shpalli këtë:

**A K T GJ Y K I M**

**V E Q O H E T** procedura penale ndaj të akuzuarve E. O. dhe N. I.

Të akuzuait:

**1.E. O.**, nga i ati L., e ëma Q., e lindur H., i lindur me dt…., me banim R- Republika e Kroacisë, me vendbanim në fshatin K., Komuna e Dragashit, punëtor, ka të kryer shkollën e mesme, i gjendjes së mësme ekonomike, punëtor, i martuar, babë i një fëmiju, goran, me numer personal… të lëshuar nga MPB në Prishtinë.

**2. N. I.** , nga i ati T., e ëma R., e lindur S., i lindur më dt… në Dragash, me banim në fshatin K, i gjendjes ekonomike-materiale të mesme, ka të kryer shkollën e mesme, i martuar, babë i 1 fëmije, punëtor, goran, me numer personal… të lëshuar nga MPB në Prishtinë.

**JANË FAJTOR**

**Sepse të dy të pandehurit,**

Me datë 05.08.2014, rreth orës 15:15 minuta, në rrugën Dragash – Restelicë, i shkaktojnë lëndime të lehta trupore të dëmtuarit E. E., që rezulton me pasoja të përkohshme në shendet, në atë mënyrë që duke drejtuar automjetin e markës “Golf 2”, i pandehuri E. O. kur vie te vullkanizeri “E.”, për shkak të kolonës së gjatë, fillon tejkalimin por pengohet nga i pandehuri E. E., i cili drejtonte automjetin e markës “Damper”, pas kësaj të pandehurit dalin jashtë automjetit, fillojnë të fjalosen mes vete, e më pas e godasin njëri tjetrin me grushta, duke i shkaktuar të dëmtuarit E. E., lëndime të lehta trupore dhe atë: ndrydhje e kokërllokut të syrit në anën e poshtme dhe mollëzes së fytyrës.

**-Me këto veprime të pandehurit kanë bashkëkryer veprën penale lëndimi i lehtë trupor nga neni 188 par.1 nënpar.1.4 lidhur me nenin 31 të KP-së.**

Andaj gjykata ne bazë të nenit 4, 41, 46, 73, 74,75, 76 si dhe nenit 188 par. nënpar.1.4 lidhur me nenin 31 të KPRK-së, si dhe nenit 365 të KPPK-së të akuzuarve ju shqipton

**DENIM ME GJOBË**

Të akuzuarit **E. O.**, i shqiptohet denimi me gjobë në lartësi **prej 100€ (njëqind) euro** të cilin denim i akuzuari duhet të paguaj në afat prej 15 ditësh nga dita e plotëfuqishmërisë së këtij aktgjykimi, në të kundërtën dënimi i shqiptuar me gjobë do të **zavendesohet** me dënim burgimi duke llogaritur për çdo 20 € një ditë burg, respektivisht 5 (pesë) ditë burg.

Të akuzuarit **N. I.**, i shqiptohet denimi me gjobë në lartësi prej **100€ (njëqindë) euro** të cilin denim i akuzuari duhet të paguaj në afat prej 15 ditësh nga dita e plotëfuqishmërisë së këtij aktgjykimi, në të kundërtën dënimi i shqiptuar me gjobë do të **zavendesohet** me dënim burgimi duke llogaritur për çdo 20 € një ditë burg, respektivisht 5 (pesë) ditë burg.

I dëmtuari: E. E., për realizimin e kërkesës pasurore - juridike, udhëzohen në kontest të rregullt civil.

Të akuzuarit obligohen që të paguajnë në emër të **paushallit gjyqësor** të paguajnë secili veç e veç shumen prej **20,00 €,** e poashtu edhe **taksen për kompensimin e viktimave të krimit** në shumën prej nga **30,00€**, krejt këto në afat prej 15 ditësh pas plotëfuqishmërisë së këtij aktgjykimi, e nën kërcenimin e ekzekutimit të dhunshëm.

**A r s y e t i m**

Prokuroria Themelore në Prizren – Departamenti i Përgjithshëm, me aktakuzën e ushtruar me shkrim, PP/II. nr. 1923/14 të dt. 05.03.2015, i ka akuzuar E. O. nga fsh. K., Komuna e Dragashit, N. I. poashtu nga fshati K., Komuna Dragash, M. S. nga Dragashi dhe E. E. nga fsh. Sh., për shkak të veprave penale lëndimi i lehtë trupor nga neni 188 par.1 dhe veprës penale dëmtimi apo asgjësimi i pasurisë nga neni 333 par.1 lidhur me nenin 31 të Kodit Penal të Republikës së Kosovës .

Gjykata ka caktuar shqyrtimin gjyqësor me dt. 09.08.2018, ku është veçuar procedura ndaj të akuzuarve E. O. dhe N. I. që të dy nga fsh. K., Komuna Dragash, me të dhënat tjera si në dispozitiv.

Gjykata në seancën fillestare në prezencën e palëve pasi që u lexua aktakuza nga ana e Prokurorit të Shtetit, i shpalosi dhe bëri prezentimin e të gjitha provave materiale në të cilat mbeshtetet aktakuza e parashtruar ndaj të akuzuarit.

I akuzuari E. O. gjatë shqyrtimit fillestar ka deklaruar se e pranon fajësinë per vepren penale të ngarkuar sipas nenit 188 par.1 nënpar.1.4 lidhur me nenin 31 të KP-së.

Poashtu edhe i akuzuari N. I. gjatë shqyrtimit fillestar ka deklaruar se e pranon fajësinë për vepren penale të ngarkuar sipas nenit 188 par.1 nënpar.1.4 lidhur me nenin 31 të KP-së.

Prokurori i shtetit Musli Gashi, duke dhënë mendimin rreth pranimit të fajësisë nga ana e të akuzuarve, ka deklaruar se nuk e kundershtoj pranimin e fajësisë nga ana e të akuzuarve, pasi që pranimi i fajësisë është bërë konform nenit 248 të KPPK-së, dhe sipas të gjitha pikave të aktakuzës, andaj ka propozuar gjykatës që të pandehurit të shpallën fajtor dhe të denohen sipas dispozitave ligjore.

Në shqyrtimin fillestar gjykata ka vërtetuar këto gjendje faktike:

Nëtërësi u vërtetua se të akuzuarit E. O. dhe N. I. me datë 05.08.2014, rreth orës 15:15 minuta, në rrugën Dragash – Restelicë, i shkaktojnë lëndime të lehta trupore të dëmtuarit E. E., që rezulton me pasoja të përkohshme në shendet, në atë mënyrë që duke drejtuar automjetin e markës “Golf 2”, i pandehuri E. O. kur vie te vullkanizeri “E.”, për shkak të kolonës së gjatë, fillon tejkalimin por pengohet nga i pandehuri E. E., i cili drejtonte automjetin e markës “Damper”, pas kësaj të pandehurit dalin jashtë automjetit, fillojnë të fjalosen mes vete, e më pas e godasin njëri tjetrin me grushta, duke i shkaktuar të dëmtuarit E. E., lëndime të lehta trupore dhe atë: ndrydhje e kokërllokut të syrit në anën e poshtme dhe mollëzes së fytyrës.

Gjykata gjendjen e këtill faktike e ka vërtetuar nga vet pranimi i fajësisë nga të akuzuarit, të cilët në shqyrtimin fillestar vullnetarisht kanë pranuar fajësinë, për shkak të cilës gjykata nuk ka administruar provat, gjykata ka ardhur në përfundim se pranimi i fajësisë nga të akuzuarit është bërë në pajtim me nenin 248 të KPP-së. Gjatë pranimit të fajësisë gjyqtari i vetëm gjykues konstatoi se të akuzuarit kanë kuptuar natyrën dhe pasojat e pranimit të fajit, pranimi është bërë vullnetarisht nga të akuzuarit, pranimi i fajit mbështetet në faktet e çështjet që përmban aktakuza, në materialet e prezantuara nga Prokurori i shtetit dhe çdo provë tjetër dhe se aktakuza nuk përmban asnjë shkelje të qartë ligjore ose gabime faktike.

Gjykata nga të cekurat më lartë ka ardhur në përfundim se në veprimet e të akuzuarve, formohen të gjitha elementet e veprës penale lëndim i lehtë trupor nga neni 188 par.1 nënpar. 1.4 lidhur me nenin 31 të KPRK-së, prandaj dhe për këtë ka vendosur që të akuzuarit ti shpall fajtor dhe të gjykojë në bazë të ligjit, e më parë duke vërtetuar përgjegjësinë penale juridike të tyre.

Me rastin e marrjes së vendimit mbi dënimin ndaj të akuzuarve, gjykata vlerësoi të gjitha rrethanat në kuptim të dispozitave të nenit 73 të KPRK-së të cilat ndikojnë në zgjedhjen e llojit dhe lartësisë së dënimit, prej rrethanave lehtësuese gjykata ka vlerësuar rrethanat personale të akuzuarve: për të akuzuarin E. O. gjykata ka vlerësuar se në gjykim ka pas qëndrim tejet korrekt, pendimin e tij dhe premtimin se në të ardhmen nuk do të kryejë vepra penale, se më parë nuk ka qenë i dënuar, se është i gjendjes së dobët ekonomike, ndërsa si rrethanë posaçërisht lehtësuese ka vlerësuar pranimin e fajësisë në shqyrtimin fillestar, ndërsa për të akuzuarin N. I. si rrethana lehtësuese, gjykata ka vlerësuar se: në gjykim ka pas qëndrim tejet korrekt, pendimin e tij dhe premtimin se në të ardhmen nuk do të kryejë vepra penale, më parë nuk ka qenë i dënuar ndërsa si rrethanë posaçërisht lehtësuese ka vlerësuar pranimin e fajësisë në shqyrtimin fillestar. Kështu që duke mos gjetur rrethana rënduese për të dy të akuzuarit gjykata ka ardhur në përfundim se me dënimin me gjobë duke ia shqiptuar secilit veç e veç dënimin me gjobë në shumën prej nga 100,00 €, do të arrihet efekti dhe qëllimi i tij nga neni 41 dhe 50 i KPRK-së dhe ky dënim i tillë i shqiptuar sipas bindjes së gjykatës se është në proporcion me veprën penale të kryer dhe me rrethanat personale të cilat i posedojnë të akuzuarit.

Vendimi mbi udhëzimin e palëve të dëmtuara për realizimin e kërkesës pasurore juridike në kontest civil është marrë në kuptim të dispozitës së nenit 463 paragrafi 1 lidhur me paragrafin 2 të KPP-së.

Vendimi mbi shpenzimet e procedurës penale dhe shpenzimet e paushallit gjyqësor është marrë konform nenit 450 par.1 dhe 2 lidhur me nenin 453 par. l. të KPP-së.

Ndërsa sa i përket oblugueshmërisë së pagimit të taksës për kompensimin e viktimave të krimit, ky vendim u morr konform nenit 39 të Ligjit nr.05/L-036 për Kompensimin e viktimave të krimit i cili ka hyrë në fuqi më datë 28.05.2015.

Me sa u tha më lartë u vendos si në dispozitiv të këtij aktgjykimi, konform nenit 365 të KPPK-së.

**GJYKATA THEMELORE NË PRIZREN – DEGA DRAGASH**

**P.nr. 24/16, datë 09.08.2018**

**Bashkëpunëtori Profesional, Gjyqtari, Gjelbrim Gërdellaj Bekri Vehapi**

**KËSHILLA JURIDIKE:** Kundër këtij aktgjykimi pala e pakënaqur ka të drejtë ankese në afat prej 15 ditësh pas marrjes së aktgjykimit, në Gjykatën e Apelit të Kosovës në Prishtinë, nëpërmjet kësaj Gjykate.